振木铎赋（以振文教而纳规谏为韵）
白行简 (Tang)
国家古典修。时令顺。命遒人之职。执木铎以徇。本其教在每岁之发生。听其音如偫物之始振。于是官师倾听。道路咸闻。采讴谣于多士。延讽刺于大君。外振金声。将发号而施令。中含木德。贵偃武而修文。所以应之如响。从以如云。道达天和。契宫商而成韵。揄扬帝命。献诗颂而为偫。懿夫一气维则。万人是效。儆于有位。伫从善而如流。慎乃攸司。固匪怒而伊教。百官奉职而奔走。万族寻声而腾趠。观乎四会五达。举而摇之。溥天率土。孰云远而。期赫赫于永代。每锵锵于此时。响不闻空。能同诽谤之木。听犹在耳。将陈诵谏之诗。莫不献其词而谔谔。帅其属而师师。靡其荒怠。曷不肃祇。士传言而戾止。工执艺而畴咨。足以播祥风于地末。阐皇明于天垂。故夫圣之䜣合。询刍荛而听纳。动而悦随。谋卿士之箴规。乃知我武不施。司马之执奚为。斯文未丧。封人之喻攸宜。徒云击石拊石。曷若恩斯勤斯。与德音而共畅。载仁声而远驰。则六变通神。九成感物。不足擅美而标奇也。故我后振铎以耸善。喜人之敢谏。俾夫下不渎。上不慢。由和铃之昭其声。致朝野之清宴。